初築南齋
作者：蘇轍
朝代：宋

paragraphs: 我老不自量，築室盈百間。
舊屋收半料，新材伐他山。
盎中粟將盡，橐中金亦殫。
凉風八月高，扶架起南邊。
首成遺老齋，願與客周旋。
古檜長百尺，翠竹森千竿。
隔城過清潁，有井皆甘泉。
平生隠居念，眷眷在山川。
誰言白髮年，有作竟不然。
我本師瞿曇，所遇無不安。
諸子知我懷，勉更求榱椽。
堂成鋪莞簟，無夢但安眠。